บาทเปิด31.64/70 บาทต่อดอลลาร์ แข็งค่า
เงินบาทเปิดตลาด 31.64/70 บาทต่อดอลลาร์ แข็งค่า สอดคล้องภูมิภาค ตลาดรอความชัดเจนเจรจาการค้าสหรัฐฯ-จีน
10 พ.ค. 2562

เงินบาทเปิดตลาด 31.64/70 บาทต่อดอลลาร์ แข็งค่า สอดคล้องภูมิภาค ตลาดรอความชัดเจนเจรจาการค้าสหรัฐฯ-จีน
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.64/70 บาท/ดอลลาร์ แข็งค่าขึ้นจากเย็นวานนี้ที่ปิดตลาดที่ระดับ 31.78 บาท/ดอลลาร์
เช้านี้เงินบาทปรับตัวแข็งค่าขึ้นสอดคล้องกับทิศทางของค่าเงินสกุลอื่นๆ ในภูมิภาค ที่ปรับตัวแข็งค่าเมื่อเทียบกับดอลลาร์สหรัฐ หลังจากที่ดอลลาร์อ่อนค่าลง เนื่องจากนักลงทุนมีความกังวลและต่างรอความชัดเจนในผลการหารือประเด็นทางการค้าระหว่างสหรัฐและจีนที่กำลังอยู่ในระหว่างการเจรจาขณะนี้
"เงินบาทแข็งค่าสอดคล้องสกุลเงินอื่นๆ ในภูมิภาค รวมทั้งยูโรก็แข็งค่าขึ้นเมื่อเทียบดอลลาร์ เป็นเพราะนักลงทุนกังวลเรื่องสงครามการค้าระหว่างสหรัฐและจีน โดยต่างรอฟังผลการเจรจาในช่วง 2 วันนี้ ที่วอชิงตันดีซี" นักบริหารเงินระบุ
นักบริหารเงิน ให้การเคลื่อนไหวของเงินบาทไว้ในกรอบกว้างๆ วันนี้ที่ 31.50-31.85 บาท/ดอลลาร์